**4. Rozvíjať saleziánsku charizmu v 21. storočí**

Niečo *prijať* znamená *poznať, prehlbovať, dôverovať*. Saleziánsky spolupracovník má žiť svoju saleziánsku "cestu života", ktorú spoznal, prijal, ktorú miluje a má plnú dôveru, že je pre neho cestou posvätenia a spásy. Nestačí však len prijať tento dar pre moje osobné dobro, salezián spolupracovník má šíriť "saleziánskeho ducha" v spoločnosti, zapájajúc do toho svoju myseľ, svoju silu, svoju predstavivosť, pre dobro všetkých, žijúc ako kresťan (slobodný alebo v manželstve; ako otec alebo matka), v práci i vo vzťahoch k ľuďom. Prinášať ovocie "saleziánskeho ducha" znamená nielen klásť si každý deň **túto otázku**: *"Čo môžem dnes ako kresťan a ako salezián urobiť, aby som o niečo zlepšil môj život, moje pracovné prostredie, moju rodinu?",* ale aj **denne nachádzať konkrétne odpovede**, ktoré dnes zasiahnu prostredie, v ktorom žijem podľa učenia dona Bosca.

## Božie slovo (list Filipanom 4, 8-9)

*Napokon, bratia, upriamte svoju myseľ na všetko, čo je pravdivé, čestné, spravodlivé, čisté, lásky hodné a úctyhodné, to, čo je cnostné a chvályhodné. Robte to, čo ste sa naučili, čo ste prijali, počuli a videli na mne. A Boh pokoja bude s vami.*

* Napriek všetkým bolestiam a ťažkostiam sme povolaní hľadať veci pozitívne a na ne upriamovať pozornosť.
* Prví kresťania sa učili aj od sv. Pavla, my sa učíme aj od dona Bosca, iní sa môžu učiť od nás.

Charizmatická skúsenosť dona Bosca má svoju podstatu v záujme o jednotlivcov i o spoločnosť. K tomu je dôležité mať vitamín "O", totiž optimizmus (nádej a vyhliadky).

Don Bosco bol nepochybne svätcom činu, takže aj saleziáni spolupracovníci, ktorí majú účasť na charizmatickej skúsenosti sv. Jána Bosca, nemôžu nebyť "mužmi a ženami činu", plnými nadšenia, bez strachu z toho, že svojimi postojmi a činmi tak trochu vyrušia svoje okolie.

Byť saleziánskym spolupracovníkom neznamená len jednoduchú účasť na duchovných obnovách a pravidelných stretnutiach, náš štýl života sa nemôže bez patričných dôvodov zredukovať na „modlitbu". Mali by sme mať aktívnu, konkrétnu a dynamickú lásku, ktorá má schopnosť inovácie, neuspokojí sa s tým, čo sa „vždy robilo“, neusadí sa vo zvyku a vyhýba sa každej forme priemernosti a pohodlia. So zanietením a kreativitou hľadáme to, čo je najpotrebnejšie a najúčinnejšie, aby sme konkrétne odpovedali na očakávania sveta mladých ľudí a jednoduchých ľudí, ktorí žijú okolo nás." (porov. čl. 29 *"Charta identity saleziánskej rodiny"*) [[1]](#footnote-1).

**Slovo Cirkvi**

**benedikt xvi., motu proprio, 2010 – rada novej evanjelizácie**

Cirkev má povinnosť vždy a všade ohlasovať evanjelium Ježiša Krista. On, prvý a najvyšší evanjelizátor, v deň svojho nanebovstúpenia k Otcovi prikázal apoštolom: „Choďte teda, učte všetky národy a krstite ich v mene Otca i Syna i Ducha Svätého a naučte ich zachovávať všetko, čo som vám prikázal. A hľa, ja som s vami po všetky dni až do skončenia sveta“ (Mt 28, 19 – 20). Cirkev verná tomuto príkazu, odo dňa Turíc, keď prijala dar Ducha Svätého, nikdy neprestala ohlasovať celému svetu krásu evanjelia, ohlasujúc Ježiša Krista, pravého Boha a pravého človeka, toho istého „včera i dnes a naveky“ (Hebr 13, 8) ... Toto poslanie nadobúda v dejinách vždy nové formy a spôsoby – vzhľadom na miesto, situáciu či historické okolnosti.

## p. chavez, čerpajme z duchovnej skúsenosti dona bosca, acg 417

Usilujme sa prehĺbiť v poznaní **duchovnej skúsenosti dona Bosca**, aby sme objavili "mystického dona Bosca"; tak ho budeme môcť napodobňovať a prežívať náš duchovný život s charizmatickou identitou. Ak sa nám jeho duchovná skúsenosť nestane vlastnou, nenadobudneme našu saleziánsku duchovnú identitu. Len takto budeme učeníkmi a apoštolmi Pána Ježiša, ktorí budú mať dona Bosca za vzor a učiteľa duchovného života. Saleziánska spiritualita, re‑interpretovaná a obohatená duchovnou skúsenosťou Cirkvi po koncile a reflexiou dnešnej duchovnej teológie, nám ponúka duchovnú cestu, ktorá vedie k svätosti. Buďme hlboko presvedčení, že saleziánska spiritualita je pravá a úplná spiritualita, ktorá čerpá z dejín kresťanskej spirituality, najmä zo sv. Františka Saleského, má svoj zdroj v osobitosti a originalite skúsenosti dona Bosca a obohatená skúsenosťou Cirkvi dospela k dnešnej zrelej syntéze. (voľný preklad)

...

V každom období a kultúrnom kontexte je dôležité nájsť odpovede na tieto otázky:

* Čo dostal don Bosco z prostredia, v ktorom žil?
* Do akej miery bol ovplyvnený kontextom, rodinou i atmosférou Cirkvi svojej doby?
* Ako reagoval a čo nové dal svojmu času a prostrediu?
* Ktoré aspekty jeho svätosti sa nám dnes zdajú najzaujímavejšie?
* Ako by sme mohli dnešnými slovami vyjadriť donovu Boscovu interpretáciu evanjelia?

Tieto otázky nám môžu pomôcť k tomu, aby sme sa oslobodili od presvedčenia, že *„všetko to, čo robil don Bosco je definitívne a vždy platné*,“ ale aby sme sa učili od neho a zdôrazňovali tie jeho črty a postupy, ktoré sú vhodné pre spásu ľudí dnes.

## Naša situácia

1. Rozvíjame saleziánsku charizmu alebo ju len prežívame?
2. Stíhame uvažovať nad životom dona Bosca? Rozprávame sa o tom medzi sebou?
3. Čítame evanjelium a pozeráme sa na udalosti v Cirkvi a vo svete očami saleziána?
4. Šírime saleziánsku charizmu okolo seba? Osobne? Spoločne?

*• Toto sme spoznali a hlbšie si uvedomili  .................................................................................*

*• Toto by sme mohli zmeniť v našej životnej praxi*...................................................................

1. Text inšpirovaný podľa Andrea Zapparoli laik ASC, Meeting Pesaro 2014 [↑](#footnote-ref-1)